
ROZSUDOK V MENE SLOVENSKEJ REPUBLIKY Okresný súd Lučenec sudcom JUDr. Zoltánom Orlaiom v spore žalobcu Stredoslovenská vodárenská prevádzková spoločnosť, a.s., so sídlom Partizánska cesta 5, 974 01 Banská Bystrica, IČO: 36 644 030, proti žalovanej Q.Y. P., nar. XX.XX.XXXX, trvale bytom H. XX/XX, XXX XX O., o zaplatenie 104,49 Eur s prísl., takto rozhodol: Žalovaná je p o v i n n á zaplatiť žalobcovi sumu 104,49 Eur s úrokom z omeškania vo výške 5 % ročne zo sumy 82,17 Eur od 02.08.2022 až do zaplatenia, zo sumy 15,32 Eur od 15.12.2022 do zaplatenia, a to v lehote 3 dní od právoplatnosti rozsudku. Žalovanej u k l a d á p o v i n n o s ť zaplatiť žalobcovi náhradu trov konania v rozsahu 100 % v lehote 3 dní odo dňa právoplatnosti uznesenia súdu prvej inštancie, ktorým rozhodne o výške náhrady trov konania. odôvodnenie: 1. Žalobca sa podanou žalobou doručenou tunajšiemu súdu dňa 26.09.2024, domáhal uloženia povinnosti žalovanej zaplatiť mu sumu 104,49 Eur s úrokom z omeškania vo výške 5 % ročne zo sumy 82,17 Eur od 02.08.2022 až do zaplatenia, zo sumy 15,32 Eur od 15.12.2022 do zaplatenia a nahradiť mu trovy konania. Žalobca žalobu odôvodnil tým, že v meste J. a okolí je prevádzkovateľom verejného vodovodu a verejnej kanalizácie v zmysle zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach a zabezpečuje pre odberateľov dodávku vody z verejného vodovodu a pre producentov odvádzanie odpadových vôd verejnou kanalizáciou (ďalej len „Zákon o verejných vodovodoch a verejných kanalizáciách“). Žalobca uzatvoril so žalovanou dňa XX.XX.XXXX podľa príslušných ustanovení Občianskeho zákonníka zmluvu č. XXXXXXXXX o dodávke vody z verejného vodovodu, technické číslo odberu XXXXX-XXXXX-X. Zmluva bola uzatvorená na dobu neurčitú. Na základe uvedenej zmluvy sa dodávateľ/žalobca zaviazal dodávať vodu verejným vodovodom a odberateľ/žalovaná za dodávku vody platiť vodné. Pre obsah zmluvného vzťahu sú záväzné i Všeobecné obchodné podmienky dodávky vody z verejného vodovodu a odvádzania odpadových vôd verejnou kanalizáciou žalobcu (ďalej len „VOP“). Žalovaná dlhuje žalobcovi pohľadávky vo výške 104,49 Eur ako vodné za dodávku vody z verejného vodovodu pre odberné miesto - technické číslo odberu XXXXX-XXXXX-X a poplatok za zaslané upomienky z toho sumu: - 82,17 Eur z faktúry č. XXXXXXXXXX zo dňa XX.XX.XXXX, splatnej 01.08.2022, - 15,32 Eur z faktúry č. XXXXXXXXXX zo dňa 24.11.2022, splatnej 14.12.2022, - 3,50 Eur z faktúry č. XXXXXXXXXX - upomienka zo dňa 10.01.2023, splatnej 24.01.2023 - 3,50 Eur z faktúry č. 8231002423 - upomienka zo dňa 03.02.2023, splatnej 15.02.2023. V súlade s ust. ČI. IX. bodu 7 VOP má žalobca právo vyúčtovať žalovanej sankčný poplatok za každú písomnú upomienku odoslanú z dôvodu neuhradenia pohľadávky v lehote splatnosti vo výške určenej v Cenníku
výkonov a služieb žalobcu (ďalej aj ako len Cenník). Podľa Cenníka platného pre rok 2023 bola sadzba sankčného poplatku za vystavenie jednej upomienky určená vo výške 3,50 Eur. V zmysle zmluvy sa žalobca, ako dodávateľ, zaviazal žalovanej, ako odberateľovi dodávať vodu z verejného vodovodu a žalovaná sa zaviazala za poskytnuté plnenie zaplatiť žalobcovi vodné. Nakoľko žalobca splnil svoj záväzok a žalovanej dodal vodu z verejného vodovodu v zaznamenanom množstve, má voči žalovanej právo na zaplatenie vodného vyúčtovaného faktúrami. Žalovaná pohľadávku v lehote splatnosti faktúr v zostávajúcej výške 104,49 Eur neuhradila a jej omeškanie naďalej trvá napriek skutočnosti, že jej boli zaslané dve upomienky. Nakoľko žalovaná je v omeškaní so splnením peňažného záväzku, je v zmysle ust. § 3 nar. vlády SR č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov povinný platiť úrok z omeškania, a to o 5 percentuálnych bodov vyšší ako základná úroková sadzba ECB platná k prvému dňu omeškania s plnením peňažného dlhu. 2. K žalobe bola pripojená Zmluva č. XXXXXXXXX zo dňa XX.XX.XXXX, Cenník Služieb dodávateľa platný od 01.07.1999, Všeobecné obchodné podmienky - Dodávky vody a odvádzania odpadových vôd účinné od 01.10.2022, Vyúčtovacia faktúra za dodávku vody č. XXXXXXXXXX, č. XXXXXXXXXX, Upomienka č. 1, Upomienka č. 2, Prehľad pohľadávok k dátumu splatnosti 04.09.2024. 3. Súd vo veci vydal platobný rozkaz č. k. 26Csp/91/2024-35 zo dňa 29.10.2024, ktorým žalovanej uložil povinnosť zaplatiť dlžnú sumu v celom rozsahu žalobcovi a nahradiť žalobcovi trovy konania. Nakoľko sa platobný rozkaz nepodarilo doručiť žalovanej do vlastných rúk, preto potom súd uznesením č. k. 26Csp/91/2024-51 zo dňa 27.02.2025 zrušil platobný rozkaz v celom rozsahu. 4. Pobyt žalovanej sa nepodarilo zistiť, preto bola žaloba s prílohami doručovaná žalovanej postupom podľa § 116 ods. 2. CSP. Oznámenie o podanej žalobe bolo zverejnené na úradnej tabuli súdu a webovej stránke súdu dňa 04.03.2025 a zvesené bolo dňa 19.03.2025. Žaloba sa považuje za doručenú po 15 dňoch od zverejnenia oznámenia, a to aj vtedy, ak sa adresát o tom nedozvie. Žalovaná bola následne vyzvaná na vyjadrenie sa k žalobe. Žalovaná sa k žalobe v stanovenej lehote nevyjadrila. 5. Hodnota sporu nepresahuje čiastku 1.000,- Eur, jedná sa o otázku jednoduchého právneho posúdenia a skutkové tvrdenia strán nie sú sporné. Súd ďalej postupoval v súlade s ustanovením § 297 CSP a pojednávanie na prejednanie sporu nenariaďoval. Na úradnej tabuli a webovej stránke dňa 25.03.2025 oznámil súd miesto a čas verejného vyhlásenia rozsudku podľa § 219 ods. 3 CSP a dňa 08.04.2025 rozsudok verejne vyhlásil. 6. Súd vo veci vykonal dokazovanie listinnými dokladmi, ktoré ku žalobe predložil žalobca. Z vykonaného dokazovania súd zistil nasledovný skutkový stav: Žalobca, ako „dodávateľ“, a žalovaná, ako „odberateľ“, uzatvorili dňa XX.XX.XXXX Zmluvu číslo: XXXXXXXXX o dodávke vody z verejného vodovodu pre odberné miesto: H. XX/XX O., technické číslo odberu: XXXXX-XXXXX-X, evidenčné číslo odberu: XXXXX, odpočtový cyklus: 6 mesiacov. Faktúrou č. XXXXXXXXXX vystavenou XX.XX.XXXX a splatnou 01.08.2022 fakturoval žalobca žalovanej nedoplatok na vodnom vo výške 82,17 Eur. Faktúrou č. XXXXXXXXXX vystavenou XX.XX.XXXX a splatnou 14.12.2022 fakturoval žalobca žalovanej nedoplatok na vodnom 10,32 Eur a 5,- Eur za upomienky č. 1 a 2 zo dňa 11.08.2022 a zo dňa 22.09.2022, spolu vo výške 15,32 Eur. Upomienkou 1 - výzva na úhradu zo dňa 10.01.2023 vyzval žalobca žalovanú k úhrade faktúr po lehote v splatnosti v celkovej výške 15,32 Eur a poplatku za upomienku 1 vo výške 3,50 Eur, t. j. spolu k úhrade 18,82 Eur, v lehote do 24.01.2023. Upomienkou 2 zo dňa 03.02.2023 vyzval žalobca žalovanú k úhrade faktúr po lehote splatnosti v celkovej výške 15,32 Eur, poplatku za upomienku 1 vo výške 3,50 Eur a poplatku za upomienku 2 vo výške 3,50 Eur, t. j. spolu k úhrade 22,32 Eur, v lehote do 15.02.2023. V zmysle Článku IX. Sankcie, Všeobecných obchodných podmienok dodávky vody a odvádzania odpadových vôd, bodu 7: „Dodávateľ má právo vyúčtovať odberateľovi sankčný poplatok za každú písomnú upomienku odoslanú odberateľovi z dôvodu neuhradenia pohľadávky/ok v lehote splatnosti vo výške určenej v aktuálnom platnom Cenníku výkonov a služieb.“ V zmysle Článku IX., Cenníka výkonov služieb, bodu 9.7 Vystavenie upomienky k fakturácii za pitnú vodu a odpadovú vodu si žalobca účtuje poplatok vo výške 3,50 Eur bez DPH. 7. Podľa § 52 ods. 1 Občianskeho zákonníka účinného v čase uzatvorenia zmluvy; spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom.
8. Podľa § 52 ods. 3 Občianskeho zákonníka; dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. 9. Podľa § 52 ods. 4 Občianskeho zákonníka; spotrebiteľ je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti. 10. Podľa § 4 ods. 3 zákona č. 442/2002 Z. z. o verejných vodovodoch a verejných kanalizáciách v znení ku dňu 07.05.2012; odberateľom vody (ďalej len "odberateľ") je fyzická osoba alebo právnická osoba, ktorá má uzatvorenú zmluvu o dodávke vody s vlastníkom verejného vodovodu a ktorá odoberá vodu z verejného vodovodu na účely konečnej spotreby vody alebo jej ďalšej dodávky konečnému spotrebiteľovi. 11. Podľa § 24 ods. 2 zákona č. 442/2002 Z.z. o verejných vodovodoch a verejných kanalizáciách; dodávka vody kvalitou, množstvom a tlakom je splnená vtokom vody z verejného vodovodu do vodovodnej prípojky, ak sa vlastník verejného vodovodu a odberateľ nedohodnú inak. 12. Podľa § 28 ods. 3 zákona č. 442/2002 Z. z. o verejných vodovodoch a verejných kanalizáciách; za odber vody z verejného vodovodu platí odberateľ prevádzkovateľovi verejného vodovodu vodné, ak sa nedohodne, že vodné sa platí vlastníkovi verejného vodovodu. V prípade, že odberateľ nie je konečný spotrebiteľ, vzniká konečnému spotrebiteľovi povinnosť, aby za odobraté množstvo vody zaplatil odberateľovi rozpočítanú čiastku. 13. Podľa § 28 ods. 5 zákona č. 442/2002 Z. z. o verejných vodovodoch a verejných kanalizáciách; právo na vodné vzniká vtokom vody do potrubia napojeného bezprostredne za meradlom. Ak nie je osadené meradlo, právo na vodné vzniká vtokom vody do hlavného uzáveru pripojeného pozemku alebo stavby, prípadne do uzáveru hydrantu, výtokového stojana, plniaceho miesta alebo hadicového zariadenia; v takom prípade sa vodné stanoví smernými číslami spotreby vody. 14. Vykonaným dokazovaním mal súd preukázané, žalobca ako prevádzkovateľ verejného vodovodu a verejnej kanalizácie, uzatvoril so žalovanou ako odberateľom Zmluvu číslo XXXXXXXXX o dodávke vody z verejného vodovodu, v zmysle ktorej vznikla žalovanej povinnosť zaplatiť žalobcovi dohodnuté vodné. Žalobca fakturoval vodné vyššie faktúrami vo výške 97,49 Eur. Žalovaná nijakým spôsobom nepreukázala, že by predmetné faktúry uhradila. Žalovaná skutkové tvrdenia žalobcu účinným spôsobom nepoprela, preto ich súd s poukazom na ustanovenie § 151 ods. 1 CSP považoval za nesporné a preto súd priznal žalobcovi právo na zaplatenie sumy 97,49 Eur titulom vodného. Súd taktiež priznal žalobcovi právo na zaplatenie sumy 7,- Eur (2x 3,50 Eur) za vystavené upomienky. Právo žalobcu na zaplatenie poplatku za upomienky vyplýva z Článku IX. Sankcie, Všeobecných obchodných podmienok dodávky vody a odvádzania odpadových vôd, bodu 7 v spojení s Článkom IX., Cenníka výkonov služieb, bodu 9.7 Vystavenie upomienky k fakturácii za pitnú vodu a odpadovú vodu. Na základe uvedených skutočností, súd preto žalovanej uložil povinnosť zaplatiť žalobcovi sumu vo výške 104,49 Eur a to v lehote 3 dní od právoplatnosti rozsudku. 15. Podľa § 517 ods. 2 Občianskeho zákonníka; ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 16. Podľa § 3 ods. 1 Nariadenia vlády Slovenskej republiky č. 87/1995 Z. z. ktorým sa vykonávajú niektoré ustanovenia Občianskeho zákonníka; výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 17. Nesplnením peňažného záväzku sa žalovaná dostala do omeškania. Žalobcovi tak vznikol nárok na úrok z omeškania odo dňa nasledujúceho po dni splatnosti vyhotovených faktúr, ktorého výška bola v zmysle § 517 ods. 2 Občianskeho zákonníka a § 3 Nariadenia vlády č. 87/1995 Z.z. určená podľa základnej úrokovej sadzby Európskej centrálnej banky (od 16.03.2016 do 26.07.2022 bola táto vo výške 0 %, od 27.07.2022 do 13.09.2022 bola táto vo výške 0,50 %), zvýšenej o 5 percentuálnych bodov,
pričom súd priznal tento úrok vo výške vo výške 5 % ročne zo sumy 82,17 Eur od 02.08.2022 až do zaplatenia, zo sumy 15,32 Eur od 15.12.2022 do zaplatenia. Žalobcovi súd nemohol priznať vyšší úrok z omeškania ako pôvodne žiadal s odkazom na ustanovenie § 216 ods. 1 CSP. 18. Podľa § 255 ods. 1 CSP; súd prizná strane náhradu trov konania podľa pomeru jej úspechu vo veci. 19. Podľa § 262 ods. 1 a 2 CSP; o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne v lehote 60 dní súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 20. O náhrade trov konania strán sporu súd rozhodol podľa § 255 ods. 1 CSP a § 262 ods. 1 CSP, žalobca mal vo veci plný úspech, preto potom súd uložil žalovanej povinnosť zaplatiť žalobcovi náhradu trov konania v rozsahu 100 % v lehote 3 dní odo dňa právoplatnosti uznesenia súdu prvej inštancie, ktorým rozhodne o výške náhrady trov konania. O výške náhrady trov rozhodne súd v lehote 60 dní v zmysle § 262 ods. 2 CSP po právoplatnosti rozhodnutia, ktorým sa konanie končí samostatným uznesením, ktoré vydá súdny úradník. Poučenie: Proti tomuto rozsudku je prípustné odvolanie v lehote 15 dní odo dňa doručenia cestou Okresného súdu Lučenec, pracovisko Veľký Krtíš na Krajský súd Banská Bystrica a to písomne dvoch vyhotoveniach. V odvolaní sa má popri všeobecných náležitostiach podania uviesť proti ktorému rozhodnutiu smeruje v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), (363 CSP). Odvolanie možno odôvodniť len tým, že neboli splnené procesné podmienky, súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, rozhodoval vylúčený sudca alebo nesprávne obsadený súd, konanie má inú vadu, ktorá mohla mať za následok nesprávne rozhodnutie vo veci, súd prvej inštancie nevykonal navrhnuté dôkazy, potrebné na zistenie rozhodujúcich skutočností, súd prvej inštancie dospel na základe vykonaných dôkazov k nesprávnym skutkovým zisteniam, zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo rozhodnutie súdu prvej inštancie vychádza z nesprávneho právneho posúdenia veci (§ 365 ods. CSP). Rozsah v akom sa rozhodnutie napáda môže odvolateľ rozšíriť len do uplynutia lehoty na lehoty na podanie odvolania (§ 364 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania (§ 365 ods. 3 CSP). Oprávnený môže podať návrh na vykonanie exekúcie podľa zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, ak povinný dobrovoľne nesplní, čo mu ukladá vykonateľné rozhodnutie.

